CELEX: 62011TN0560
Language: sk
Date: 2011-10-28 00:00:00
Title: Vec T-560/11: Žaloba podaná 28. októbra 2011 — Kronofrance a Kronoply/Komisia

14.1.2012   
            
            
               SK
            
            
               Úradný vestník Európskej únie
            
            
               C 13/17
            
         Žaloba podaná 28. októbra 2011 — Kronofrance a Kronoply/Komisia
   (Vec T-560/11)
   2012/C 13/37
   Jazyk konania: nemčina
   
      Účastníci konania
   
   
      Žalobkyne: Kronofrance SAS (Sully sur Loire, Francúzsko), Kronoply GmbH (Heiligengrabe, Nemecko) (v zastúpení: R. Nierer a L. Gordalla, advokáti)
   
      Žalovaná: Európska komisia
   
      Návrhy
   
   Žalobkyne navrhujú, aby Všeobecný súd:
   
               —
            
            
               zrušil rozhodnutie Komisie z 23. marca 2011 (C 28/2005), ktoré vyhlasuje štátnu pomoc Nemecka v prospech spoločností Glunz AG a OSB Deutschland GmbH vo výške 69 797 988 eur podľa článku 107 ods. 3 písm. a) ZFEÚ za zlučiteľnú so spoločným trhom,
            
         
               —
            
            
               zaviazal Komisiu na znášanie vlastných trov konania a na náhradu trov konania žalobkýň.
            
         
      Dôvody a hlavné tvrdenia
   
   Na podporu svojej žaloby, žalobkyne uvádzajú dva žalobné dôvody.
   
               1.
            
            
               Prvý žalobný dôvod je založený na porušení ZFEÚ resp. ZES, resp. ustanovenia uplatniteľného pri vykonávaní týchto zmlúv.
               Žalobkyne v rámci prvého žalobného dôvodu uvádzajú, že Komisia nezohľadnila ustanovenia multisektorálneho rámca regionálnej pomoci pre veľké investičné projekty (Ú. v. 1998, C 107, s. 7), ďalej len „multisektorálny rámec“ tým, že
               
                           —
                        
                        
                           nestanovila prípustnú maximálnu intenzitu pomoci, ako to podľa názoru žalobkýň vyžaduje bod 3.1 multisektorálneho rámca,
                        
                     
                           —
                        
                        
                           ročnú mieru rastu podľa bodu 7.8 multisektorálneho rámca pre drevotrieskové dosky zistila z nesprávnych období a tým dospela k vysokému faktoru hospodárskej súťaže,
                        
                     
                           —
                        
                        
                           kombinovala rozličné faktory hospodárskej súťaže pre jednotný projekt a tým sa odklonila od právneho rámca bodu 3.10 multisektorálneho rámca.
                        
                     
         
               2.
            
            
               Druhý žalobný dôvod je založený na zneužití právomocí.
               Žalobkyne v rámci druhého žalobného dôvodu tvrdia, že Komisia pri preskúmaní pomoci zneužila svoje právomoci, keďže sa neriadila pravidlami, ktoré sama stanovila.